Dacia a prezentat Sandrider, maşina cu care va participa la Raliul Dakar. Campionul mondial Sebastien Loeb, printre piloţi
Spre entuziasmul jurnaliștilor de la Topgear, Dacia face pași importanți nu numai în vederea primei sale participări la Raliul Dakar, debutul urmând să se producă anul viitor, ci și a câștigării trofeului.
Dacia a prezentat astăzi modelul cu care va participa la următoarele trei ediții ale Raliului Dakar – Sandrider (”Călărețul nisipului, în engleză – N.R.).
La crearea Sandrider, constructorul a colaborat cu compania de inginerie auto britanică, care a folosit din plin experiența căpătată în cursă de modelul său anterior Hunter.
Sandrider va beneficia de propulsia unui motor V6 twin turbo de 3,0 litri, cu injecție directă și o putere de 360 CP, instalat pe un șasiu tubular ușor. Alte detalii tehnice: caroseria construită din carbon, roți de 17 inch și anvelope de 37 de inch, cu o cursă a suspensiei de 350 mm.
Philip Dunabin, supervizorul proiectului Dacia Raid Rally, a ținut să sublinieze faptul că este vorba de un concept nou.
„Nu este doar un Hunter modernizat. Toate sistemele sunt fie complet noi, fie complet actualizate. Avem un şasiu tubular care este mai uşor şi mai lat, cu mai mult spaţiu în cockpit şi o mai bună distribuţie a greutăţii. Am lucrat la fiabilitatea transmisiei, iar cutia de viteze a fost revizuită. Am lucrat, de asemenea, la aerodinamică şi la vizibilitatea pentru şoferi”, a spus Dunabin
Examinând datele noului model, la întrebarea ”ce este Sandrider?”, experții de la Topgear răspund fără prea multe ezitări: viitorul câștigător al Raliului Dakar.
De asemenea, Dacia și-a anunțat echipa de piloți: multiplul campion mondial de raliuri francezul Sébastien Loeb, câștigătoarea din acest a Raliului Dakar la clasa T3, Cristina Gutiérrez, din Spania, și Nasser Al-Attiyah, un pilot din Qatar, și el laureat de cinci ori la Dakar.
„Este un proiect profesionist, cu o investiţie reală din partea mărcii Dacia. În opinia mea, utilizarea experienţei Hunter într-un proiect complet nou a fost cea mai bună alegere posibilă pentru a-mi mări şansele de a câştiga Dakar”, a comentat Sébastien Loeb
Din punctul de vedere al pilotului francez, prioritatea actuală este să se lucreze la dezvoltarea mașinii „astfel încât să fim pregătiţi pentru Raliul Marocului de la sfârşitul sezonului (octombrie). Şi, mai ales, să fim pregătiţi pentru Dakar de anul viitor. Nu am alte proiecte în paralel, mă concentrez pe această dezvoltare. Mai sunt multe teste de făcut, asta este prioritatea mea”.
După primele teste, ce vor fi efectuate în Anglia, în luna aprilie, echipa Dacia se va îndrepta spre Maroc pentru un alt program de testare extrem de important, începând cu luna iunie.